“ศุภชัย เจียรวนนท์” รับโล่เชิดชูเกียรติ “ผู้มีคุณูปการต่อการศึกษาไทย”
"ศุภชัย เจียรวนนท์" รับโล่เชิดชูเกียรติ "ผู้มีคุณูปการต่อการศึกษาไทย" ณ โรงแรมเซ็นทาราแกรนด์ แอท เซ็นทรัลพลาซ่าลาดพร้าว กรุงเทพฯ
22 พ.ย. 2562

นายณัฏฐพล ทีปสุวรรณ รัฐมนตรีว่าการกระทรวงศึกษาธิการ มอบโล่ประกาศเกียรติคุณ “ผู้มีคุณูปการต่อการศึกษาไทย” แก่ นายศุภชัย เจียรวนนท์ ประธานคณะผู้บริหาร เครือบริษัท เจริญโภคภัณฑ์อาหาร จำกัด (มหาชน) หรือ CPF ในฐานะผู้ทำคุณประโยชน์ต่อการศึกษาของชาติ จากการปฏิบัติภารกิจ เป็นหัวหน้าคณะทำงานภาคเอกชน โครงการสานอนาคตการศึกษาคอนเน็กซ์ อีดี CONNEXT ED ที่ภาครัฐ ภาคประชาสังคม และภาคเอกชน ได้ผนึกกำลังสร้างวัฒนธรรมการมีส่วนร่วมด้านการศึกษา
โดยนายศุภชัย เจียรวนนท์ เป็นผู้มีบทบาทสำคัญในการขับเคลื่อนให้เกิดโครงการสานอนาคตการศึกษา คอนเน็กซ์ อีดี CONNEXT ED ที่เป็นการรวมตัวของ 12 องค์กรเอกชนผู้ร่วมก่อตั้งในช่วงแรก และขยายเครือข่ายพันธมิตรใหม่อีก 21 องค์กร รวมเป็น 33 องค์กรในปัจจุบัน ซึ่งภาคเอกชน ได้สนับสนุนทั้งด้านงบประมาณ องค์ความรู้ และพนักงานจิตอาสาเพื่อทำหน้าที่ผู้นำรุ่นใหม่ (School Partner) ลงพื้นที่ปฏิบัติงานจริงและร่วมผลักดันยุทธศาสตร์การดำเนินงาน ไปสู่โรงเรียนประชารัฐทั่วประเทศ ในพิธีเปิดการอบรมเชิงปฏิบัติการโครงการผู้นำเพื่อการพัฒนาการศึกษาที่ยั่งยืน ประจำปี 2562 (CONNEXT ED WORKSHOP 2019) ณ โรงแรมเซ็นทาราแกรนด์ แอท เซ็นทรัลพลาซ่าลาดพร้าว กรุงเทพฯ